
Ministru kabineta noteikumi Nr. 330
Rīgā 2023. gada 27. jūnijā (prot. Nr. 34 12. §)
Noteikumi par finanšu stabilitātes nodevas taksācijas perioda deklarācijā iekļaujamo informāciju
Izdoti saskaņā ar Finanšu stabilitātes nodevas likuma 5. panta septīto daļu
· 1. Noteikumi nosaka finanšu stabilitātes nodevas (turpmāk – nodeva) taksācijas perioda deklarācijā (turpmāk – deklarācija) iekļaujamo informāciju.
· 2. Deklarācijā summas norāda tikai euro (summu līdz 49 centiem atmet un summu, sākot ar 50 centiem, noapaļo līdz veselam euro).
· 3. Deklarācijā iekļaujama šāda informācija:
· 3.1. nodevas maksātāja nosaukums, juridiskā adrese un reģistrācijas numurs, taksācijas periods, par kuru deklarāciju iesniedz;
· 3.2. nodevas maksātāja saistību kopsumma taksācijas perioda beigās, pamatojoties uz datiem, kas norādīti nodevas maksātāja gada pārskatā iekļautajā pārskatā par finanšu stāvokli pārskata gada beigu datumā;
· 3.3. nodevas maksātāja noguldījumu kopsumma taksācijas perioda beigās, kura pakļauta Latvijas Republikas vai citas dalībvalsts noguldījumu garantijas shēmai;
· 3.4. nodevas maksātāja emitēto segto obligāciju summa taksācijas perioda beigās;
· 3.5. to nodevas maksātāja pakārtoto saistību summa taksācijas perioda beigās, kuras iekļautas pašu kapitāla aprēķinā saskaņā ar Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībām uz kredītiestādēm, un ar ko groza regulu (ES) Nr. 648/2012;
· 3.6. nodevas objekta summa. To nosaka, no šo noteikumu 3.2. apakšpunktā minētās nodevas maksātāja saistību kopsummas taksācijas perioda beigās atņemot šo noteikumu 3.3. apakšpunktā minēto nodevas maksātāja noguldījumu kopsummu taksācijas perioda beigās, šo noteikumu 3.4. apakšpunktā minēto nodevas maksātāja emitēto segto obligāciju summu taksācijas perioda beigās un šo noteikumu 3.5. apakšpunktā minēto nodevas maksātāja pakārtoto saistību summu taksācijas perioda beigās; 
· 3.7. taksācijas periodā aprēķinātā nodevas summa. To nosaka, nodevas objekta summu reizinot ar Finanšu stabilitātes nodevas likuma (turpmāk – likums) 4. panta otrajā daļā noteikto likmi;
· 3.8. taksācijas periodā koriģētā nodevas summa. To norāda, ja nodevas maksātājs savu darbību ir uzsācis vai beidzis taksācijas perioda laikā, un nosaka saskaņā ar likuma 5. panta divpadsmito daļu. Taksācijas periodā koriģēto nodevas summu nosaka, taksācijas periodā aprēķināto nodevas summu dalot ar 12 un reizinot ar taksācijas perioda mēnešu skaitu, kuros nodevas maksātājs ir veicis savu darbību;
· 3.9. taksācijas perioda ceturkšņa avansa maksājumos aprēķinātā avansa maksājumu kopsumma;
· 3.10. nodevas piemaksa. To norāda, ja taksācijas periodā aprēķinātās nodevas summa vai taksācijas periodā koriģētās nodevas summa ir lielāka par taksācijas perioda ceturkšņa avansa maksājumos aprēķināto avansa maksājumu kopsummu;
· 3.11. pārmaksātā nodevas summa. To norāda, ja taksācijas periodā aprēķinātās nodevas summa vai taksācijas periodā koriģētās nodevas summa ir mazāka par taksācijas perioda ceturkšņa avansa maksājumos aprēķināto avansa maksājumu kopsummu.
· 4. Likuma pārejas noteikumu 3. punktā minētais nodevas maksātājs šo noteikumu 3.7. apakšpunktā minēto aprēķināto nodevas summu samazina par saimnieciskās darbības ieņēmumu konta izveides faktiskajām izmaksām, nepārsniedzot likuma pārejas noteikumu 3. punktā noteikto summu.
· 5. Deklarāciju aizpilda, aprēķinot nodevu, sākot ar 2023. gada 1. janvāri.

